b'\n_START_ARTICLE_\nAmantini\n_START_PARAGRAPH_\nAmantini (gr\xc5\xa1ko: \xe1\xbc\x8c\xce\xbc\xce\xb1\xce\xbd\xcf\x84\xce\xb5\xcf\x82 [Amantes]), anti\xc4\x8dno panonsko ilirsko pleme, ki je prebivalo v okolici Sirmiuma, sedanje Sremske Mitrovice v Srbiji, verjetno pa tudi mnogo ju\xc5\xbeneje, kar dokazuje njihovo naselje Amantija v ju\xc5\xbeni Albaniji kak\xc5\xa1nih 30 km vzhodno od Valone. Ju\xc5\xbeni Amantini so bili verjetno najju\xc5\xbenej\xc5\xa1e ilirsko pleme._NEWLINE_Najzgodnej\xc5\xa1i zgodovinski vir, ki omenja Amantine, je gr\xc5\xa1ki potopisec Psevdo-Skilaks iz 4.-3. stoletja pr. n. \xc5\xa1t.. Potopisec v svojem Periplu opisuje Ilire, ki so naseljevali jadransko obalo od Liburnije do Epirja. Najsevernej\xc5\xa1e pleme so bili Bulini, najju\xc5\xbenej\xc5\xa1e pa Amantini. O Amantinih pi\xc5\xa1e: "Ljudstvo Orika \xc5\xbeivi na ozemlju, ki se imenuje Amantija. Amantini so bilionski Iliri." Amantini in Bilioni so bili verjetno v nekak\xc5\xa1ni plemenski zvezi \xe2\x80\x93 koinonu._NEWLINE_\xc5\xa0tefan Bizantinec, bizantinski pisec iz 6. stoletja, omenja, da so Amantini trdili, da izvirajo od Abanta iz Evbeje, ki se je na njihovo ozemlje naselil po trojanski vojni._NEWLINE_Amantini so se \xc5\xbeilavo upirali rimskim osvajalcem in bili po porazu prodani v su\xc5\xbeenjstvo.'